মদের দোকানে স্কুল ছাত্রীদের ভিড়! BJP শাসিত রাজ্যে এ কী অবস্থা?

ওয়েব ডেস্ক: মদের দোকানে (Liquor Shop) ক্রেতাদের ভিড় থাকবে, এটা খুবই স্বাভাবিক ঘটনা। কিন্তু সেই ক্রেতা যদি নাবালক বা নাবালিকা হয়, তাহলেই সেটা অস্বাভাবিক। আবার যদি কোনও স্কুলপড়ুয়াকে (School Students) স্কুলেরই ইউনিফর্ম পরে মদ কিনতে দেখা যায়, সেটা আরও অবাককর দৃশ্য। সেই দৃশ্যই এবার ধরা পড়ল এক ‘ডবল ইঞ্জিন’ রাজ্যে। একাধিক স্কুলের ছাত্রীকে ইউনিফর্ম পরা অবস্থায় মদ কিনতে দেখা গিয়েছে মধ্যপ্রদেশের (Madhya Pradesh) মণ্ডালা জেলার নৈনপুরে। সেই মুহূর্তের ছবি ভাইরাল হতেই দেশজুড়ে নিন্দার ঝড় উঠেছে।

সোশ্যাল মিডিয়ায় ভাইরাল (Viral Video) হওয়া বেশ কিছু ছবি ও ভিডিওতে দেখা যাচ্ছে, দোকানদার নাবালিকাদের হাতে কোনো রকম যাচাই-বাছাই ছাড়াই মদের বোতল তুলে দিচ্ছেন। যদিও কলকাতা টিভি ডিজিটাল ওই ভিডিওগুলির সত্যতা স্বতন্ত্রভাবে যাচাই করেনি, তবুও ফুটেজ ঘিরে চাঞ্চল্য ছড়িয়ে পড়েছে গোটা এলাকায়।

আরও পড়ুন: মহারাষ্ট্রের চিকিৎসকের সুইসাইড নোটের এক সাংসদেরও উল্লেখ

ঘটনা জানাজানি হতেই নড়েচড়ে বসে প্রশাসন। পুলিশ দ্রুত ঘটনাস্থলে পৌঁছে দোকান সিল করে দেয় এবং তদন্ত শুরু করে। প্রাথমিক তদন্তে জানা গিয়েছে, ভিডিওতে দেখা সকল ছাত্রীরাই নাবালিকা। এরপরই সাব-ডিভিশনাল ম্যাজিস্ট্রেট আশুতোষ ঠাকুর রাজ্যের আবগারি বিভাগকে পুরো ঘটনায় বিস্তারিত তদন্ত করে রিপোর্ট জমা দিতে নির্দেশ দিয়েছেন।

স্থানীয় বাসিন্দারা এতে ক্ষোভ প্রকাশ করে জানিয়েছেন, “এমন ঘটনা সমাজের জন্য অত্যন্ত লজ্জাজনক। প্রশাসন যদি সচেতন থাকত, তবে এমন অবস্থা সৃষ্টি হত না।”পাশাপাশি বিজেপি শাসিত এই রাজ্যে আইনশৃঙ্খলা এবং সামাজিক মূল্যবোধ নিয়েও প্রশ্ন তুলেছেন অনেকে। এককথায় যে মদের নিষিদ্ধকরণ নিয়ে বিজেপিকে বারবার রাজনীতি করতে দেখা যায়, সেই বিজেপি (BJP) শাসিত রাজ্যেই ঘটছে এমন ঘটনা।